冬日偶書呈縣學李君擇之
作者：强至
朝代：宋

paragraphs: 北風吹嚴雪，草木無媚姿。
野田一穗盡，雀鼠猶苦饑。
浦陽槩窮山，不與陰冬宜。
今我雖旅宦，一身十口隨。
有酒奉親壽，呼妻伴兒嬉。
幽腸尚多感，悁結對此時。
念子客千里，形影外更誰。
空齋抱吟膝，敝案覆飲巵。
我本依頼少，校子反有餘。
何日富貴塗，引子並足馳。
朝得位夔契，暮致君軒羲。
收身結嘉客，量金買妖姬。
人間有閑愁，安能到雙眉。